Nous, official de la court de Besençon, façons sauoir à tous que en présence de Huguenin dit Bonot de Chessey, clarc, Guienot de Mont, clarc, Girart dit Preuencal, clarc, Esteuenin dit Quacce, clers et Jehans de Lyon, clarc, notaires jurez de nostre dicte court de [F° xxxvj, v°] Besençon, noz commandement espiciaulx ès quel et à hun chescon per luy nous auons commis noz voies quant ès choses que s’ensuegant et quant à plus grant choses lour comectons et à hun chescun de lour per soy, per ces présentes lectres, pour ce personelment estaubliz, très noble, haute et puissant dame, dame Jehanne, duchesse de Bourgoigne, fille de très noble, haute et poissant dame Jahanne, raygne de France, contesse d’Arthois et de Bourgoigne, palatine et dame de Salins, messires Robert de Bourgoigne, conte de Tonnerre, luy disant et appellant estre procureur généraulx et espicial de très noble home monss. Huedes le duc de Bourgoigne, son frère, d’une part, et Nycholet dit d’Yuoiriez, escuier, Jehanz dit Greuillez d’Arbois, Vienot dit Quacce d’Arbois, à celluy temps proudomes et escheuins de la ville et communaltey d’Arbois, d’autre part, à ce appellez, et de part les diz proudomes, les gens de ladicte ville et communaltey d’Arbois, en la maison de pierre, que fut jadix Otthonin, filz à bailiz de Bourgoigne en la ville d’Arbois, à hore de mydi ou en qui entour, cognehurent en droit et confessarent publiement la dicte Jehanne, duchesse de Bourgoigne et li diz messire Robert come procureur en nom que dessus, et jurarent anduy ensamble, et chescum per soy, que il tendront et mantendront, fairont tenir, garder et mantenir à leur pehoir toutes les costumes de Bourgoigne, générals et loquals, en la dicte ville d’Arbois et ès appertenences de ycellie, tant les escriptes quant les non escripte, toutes les libertez, frainchises, graces, priuilièges, bénéfices, les quar[F. xxxvij, r°]tes en lour tenour données et outroies, et les establissement fait et ouctroiez du temps paissez pour touz temps mais, de très haute, noble et excellant dame, la contesse Aulix, de très noble et puissant monsignour Otthe, conte de Bourgoigne, de dame Mehaut, contesse d’Arthois et de Bourgoigne, palatine et dame de Salins, de la dicte dame Jehanne, raygne de France, contesse d’Arthois et de Bourgoigne, palatine et dame de Salins, mère de la dicte duchesse, et aussi jurarent la dicte duchesse et li dit conte de Tonnerre, en non que dessus, tenir et faire tenir toutes les ordenances et graces de la dicte Jehanne, roigne de France, mère de la dicte duchesse, senz aucune corruption, en touz les quas que les dictes ordenances, graces, priuilièges, quartes, costumes générals et loqualx, statuz et frainchises de la dicte ville d’Arbois et communaltey, seront mostrez, auquel luef et à la dicte hore, lidit proudomes et escheuins appellez, la dicte ville et communaltey d’Arbois, et de lour plaine voluntey, en la présence de noz dit notaires pour ce requis et appellez, des dit proudomes et de touz ces de la dicte ville à cui il appertient instamment, recehurent la dicte dame Jehanne, duchesse de Bourgoigne, en la dicte ville d’Arbois, come dame de la dicte ville d’Arbois, de la justise en tout ce que ses droit il appertendra ou puet appertenir, saul le droit d’autruyl, espicialement de ses serours et d’une chescune per soy. A ce furent présent personelment mess. Richard d’Anteni, chyualiers, mss. Alixandres, soignour de Blaisi, chyualiers, mess. Jehan de Thic [F° xxxvij, v°] cheualiers, mess. Jehanz de Belenor, chyualiers, mess. Pierre d’Esparnay, chyualiers, mess. Guy, sires de Villefrancon, chyualiers, Bartholomier de la Balme, à celuy temps chestelain de Bracum, Esteynne, dit de Belfort, escuier, Esteuenin dit Bonecte de Salins, à celuy temps tresorier de Bourgoigne, mess. Jehan de Laiz, préuoires, Esteuenin dit Boicherne de Salins, Esteuenin filz Symonet de la Loye, clarc, et François dit Mairoz de Salins, pour ce tesmoins requis et appellez. En tesmoignaige de laquel chose, à la relaction de noz ditz notaires, ès quel et à hun chescun per luy nous auons foy plenière, auons fait mectre en ces présentes lettres le seel de nostre dicte court de Besençon, en signe de veritey des choses toutes dessus dictes. Faictes et données le sambedi apprès la feste de la Purificacion Nostre Dame l’an Nostre Soignour corrant mil trois cent vingt et nuef.